b'\n_START_ARTICLE_\nPatarouva (elokuva)\n_START_SECTION_\nJuoni\n_START_PARAGRAPH_\nElokuva kertoo poikamies Kaius Kannistosta, joka ryhtyy muistelemaan kaikkia entisi\xc3\xa4 naisyst\xc3\xa4vi\xc3\xa4\xc3\xa4n nimeten heid\xc3\xa4t eteen levitt\xc3\xa4m\xc3\xa4ns\xc3\xa4 korttipakan kuningattarien mukaan. Piaan, ruuturouvaan, Kaius tutustui ratsastuksen merkeiss\xc3\xa4. H\xc3\xa4n valloittaa tyt\xc3\xb6n ensitapaamisella ja vierailee t\xc3\xa4m\xc3\xa4n kanssa is\xc3\xa4ns\xc3\xa4 luona, Kanniston tilalla. Pian Kaius kuitenkin l\xc3\xb6yt\xc3\xa4\xc3\xa4 muuta naisseuraa. Pia yll\xc3\xa4tt\xc3\xa4\xc3\xa4 h\xc3\xa4net s\xc3\xa4ngyst\xc3\xa4 toisen naisen kanssa ja antaa kihlasormuksensa miehelle takaisin. Sitten Kaius muistelee lyhytt\xc3\xa4 romanssiaan Katriinan, ristirouvan kanssa, kes\xc3\xa4ist\xc3\xa4 kisailua, juhannusjuhlia. Suhde Eevaan, herttarouvaan, katkeaa tyt\xc3\xb6n ilmoitukseen, ett\xc3\xa4 h\xc3\xa4n on rakastunut toiseen mieheen. Kaius vie Eevan viimeisen kerran ulos. Ilta p\xc3\xa4\xc3\xa4ttyy souturetkeen ja eroon: se tapahtuu siten, ett\xc3\xa4 he riisuutuvat alastomiksi ja l\xc3\xa4htev\xc3\xa4t uimaan eri suuntiin._NEWLINE_Siivooja Juhanta Nuutila kertoo Kaiukselle el\xc3\xa4m\xc3\xa4st\xc3\xa4\xc3\xa4n sokean tytt\xc3\xa4ren kanssa: mies on ottanut eron pian lapsen syntym\xc3\xa4n j\xc3\xa4lkeen. Juhanta nukahtaa Kaiuksen tarjoamaan konjakkiin. Kaiuksen tuttavat, insin\xc3\xb6\xc3\xb6ri Riipinen, majuri ja Paavo-maisteri, saapuvat asuntoon juomatarjoilun toivossa. Kaius k\xc3\xa4y tapaamassa Annaa, Juhantan sokeaa tyt\xc3\xa4rt\xc3\xa4._NEWLINE_Kaiuksen is\xc3\xa4 joutuu sairaalaan vatsasy\xc3\xb6v\xc3\xa4n takia. H\xc3\xa4n pyyt\xc3\xa4\xc3\xa4 lainaa pojaltaan, koska Kannisto on kiinnitetty eik\xc3\xa4 h\xc3\xa4n halua kuolla velkaisena miehen\xc3\xa4. Kaius myy asuntonsa ja tehtaansa hankkiakseen rahat._NEWLINE_Rannalla Kaius kohtaa Kastehelmi Sepp\xc3\xa4l\xc3\xa4n, patarouvan, joka h\xc3\xa4mmentyy n\xc3\xa4hdess\xc3\xa4\xc3\xa4n alastoman miehen. Tytt\xc3\xb6 kuitenkin suostuu hankkimaan miehelle vaatteita. He tutustuvat ja hakevat yhdess\xc3\xa4 tuuliajolle joutuneen veneen turvaan. Kastehelmi on tulossa Helsinkiin opiskelemaan ja Kaius j\xc3\xa4rjest\xc3\xa4\xc3\xa4 h\xc3\xa4nelle asunnon. H\xc3\xa4n vie tytt\xc3\xb6\xc3\xa4 ulos k\xc3\xa4velyretkille, kahvilaan, elokuviin. He menev\xc3\xa4t kihloihin, tyt\xc3\xb6n pyynn\xc3\xb6st\xc3\xa4 ilman sormuksia. Erilaisten k\xc3\xa4\xc3\xa4nteiden j\xc3\xa4lkeen \xe2\x80\x9dpatarouvasta\xe2\x80\x9d tulee lopulta Kaiukselle \xe2\x80\x9dSe Oikea\xe2\x80\x9d.\n_START_SECTION_\nTuotanto\n_START_PARAGRAPH_\nPatarouvan miesp\xc3\xa4\xc3\xa4osa oli Pehr-Olof Sir\xc3\xa9nin ensimm\xc3\xa4inen mittava valkokangasteht\xc3\xa4v\xc3\xa4 \xe2\x80\x93 yhteisty\xc3\xb6 Maunu Kurkvaaran kanssa jatkui sen j\xc3\xa4lkeen aina 1980-luvulle saakka. Ristirouvana esiintyv\xc3\xa4 ensikertalainen Liana Leskinen tuli elokuvan\xc3\xa4yttelij\xc3\xa4n\xc3\xa4 my\xc3\xb6hemmin paremmin tunnetuksi nimell\xc3\xa4 Liana Kaarina. H\xc3\xa4n oli Helsingin Nuorisoteatterin kasvatteja, samoin kuin ruuturouva Sinikka Hannula, josta pian t\xc3\xa4m\xc3\xa4n elokuvan j\xc3\xa4lkeen tuli rouva Maunu Kurkvaara. Is\xc3\xa4n roolissa Santeri Karilo esiintyi viimeisen kerran valkokankaalla. H\xc3\xa4n kuoli 8. syyskuuta 1959, kuukausi ennen elokuvan ensi-iltaa.\n_START_SECTION_\nArviot\n_START_PARAGRAPH_\nPatarouva -elokuvan kokonaisuus sai yleisesti tyly\xc3\xa4 kritiikki\xc3\xa4 arvostelijoilta. Paula Talaskivi Helsingin Sanomista arvosteli erityisesti kokonaisn\xc3\xa4kemyksen sekavuutta: \xe2\x80\x9dKurkvaara ei ole viel\xc3\xa4 l\xc3\xa4himainkaan johdonmukainen. Siksi my\xc3\xb6s kokonaisuus h\xc3\xa4nen k\xc3\xa4siss\xc3\xa4\xc3\xa4n hajoaa liiaksi. K\xc3\xa4sikirjoitus on j\xc3\xa4tetty sekavaksi, monimutkaiseksi. Siin\xc3\xa4 on liian moninkertaisia paluita, muistamia ja kehyskertomusta. Vaikuttaa my\xc3\xb6s silt\xc3\xa4, ett\xc3\xa4 kokonaisuutta on viime hetkess\xc3\xa4 leikattu lyhent\xc3\xa4en jokseenkin v\xc3\xa4kivaltaisesti. \xe2\x80\x93 \xe2\x80\x93. Improvisaation leimaa on monissa kohdin ja usein j\xc3\xa4\xc3\xa4 tilanne p\xc3\xa4\xc3\xa4ttyess\xc3\xa4 oudosti auki\xe2\x80\x99 - eik\xc3\xa4 t\xc3\xa4m\xc3\xa4 ole silti tyylikeino, vaan vaikuttaa haparoivalta.\xe2\x80\x9d Toinen arvostelija kuitenkin ihasteli Patarouvan \xe2\x80\x9dkarakteristista henkil\xc3\xb6kuvausta\xe2\x80\x9d, \xe2\x80\x9del\xc3\xa4v\xc3\xa4n luonnon v\xc3\xa4reily\xc3\xa4\xe2\x80\x9d ja ohjaajan \xe2\x80\x9dvilpit\xc3\xb6nt\xc3\xa4 pyrkimyst\xc3\xa4 taiteelliseen ilmaisuun\xe2\x80\x9d. Monet kriitikot antoivat tunnustusta elokuvan yksitt\xc3\xa4isille tunnelmallisille kohtauksille ja Kurkvaaran kuvasuunnittelulle.'